《游天庆观》
明代·蔡魁

年来一度一登台，抚景萧然百感来。驹隙每从忙里过，岩花偏向雨中开。

碑镌没处嗟遗迹，郊垒纷然惜异才。蔓草婆娑遍原隰，狂夫徒向杞人哀。

作者简介：蔡魁，高要人。明穆宗隆庆间贡生，明神宗万历十年（一五八二）任新宁县训导。事见清道光《广东通志》卷二三、清道光《肇庆府志》卷一四、清光绪《新宁县志》卷三。